রাতভর মুষলধারে বৃষ্টি, জল থইথই অবস্থা! শহরজুড়ে জারি রেড অ্যালার্ট

ওয়েব ডেস্ক: টানা ভারী বৃষ্টিপাতে (Heavy Rainfall) এবার জলমগ্ন হায়দরাবাদ (Hyderabad Flood Situation)। শুক্রবার সকাল থেকেই বানভাসি পরিস্থিতির মাঝে কার্যত অচল হয়ে পড়েছে শহরের জনজীবন। বৃহস্পতিবার সন্ধ্যে থেকে প্রবল বর্ষণের জেরে শহরের বিভিন্ন রাস্তায় জল জমে তৈরি হয়েছে যানজটের পরিস্থিতি। বিমান পরিষেবাও ব্যাহত (Flight Service Disrupted)। একাধিক বিমানকে অন্যত্র নামতে হয়েছে।

পরিস্থিতি মোকাবিলায় জরুরি বৈঠকে বসেছেন তেলঙ্গানার (Telangana) মুখ্যমন্ত্রী রেভন্ত রেড্ডি (Revanth Reddy)। জানা গিয়েছে তিনি ইতিমধ্যে রাজ্যের মুখ্যসচিব ও উচ্চপদস্থ আধিকারিকদের সঙ্গে বৈঠক করে সব দফতরকে সতর্ক থাকার নির্দেশ দেন। তিনি বিশেষভাবে নীচু এলাকাগুলির উপর নজরদারি বাড়ানোর পাশাপাশি, জল জমে থাকা প্রবণ এলাকাগুলি চিহ্নিত করে অগ্রিম ব্যবস্থা নেওয়ার নির্দেশ দেন। পাশাপাশি রাজ্যের সমস্ত উদ্ধারকারী দলগুলিকে সম্পূর্ণভাবে তৈরি করে শহরের বিভিন্ন জায়গায় মোতায়েন করে হয়েছে বলে খবর।

আরও পড়ুন: উত্তরপ্রদেশে বিদ্যুৎস্পৃষ্ট হয়ে মৃত্যু দুই বোনের! সরব তৃণমূল

এদিকে শহরের এই জলমগ্ন অবস্থায় হায়দরাবাদের গুরুত্বপূর্ণ আইটি করিডরে যানজট ও জলজট এড়াতে সাইবারাবাদ ট্রাফিক পুলিশ বড় কর্পোরেট ও আইটি সংস্থাগুলিকে কর্মীদের ‘ওয়ার্ক ফ্রম হোম’ ব্যবস্থা গ্রহণের পরামর্শ দিয়েছে। টানা বৃষ্টির কারণে রাস্তায় অতিরিক্ত চাপ কমিয়ে জরুরি পরিষেবার গাড়ি চলাচল নির্বিঘ্ন রাখাই মূল লক্ষ্য।

এদিকে খারাপ আবহাওয়া ও দৃশ্যমানতা কমে যাওয়ার কারণে শামশাবাদের রাজীব গান্ধী আন্তর্জাতিক বিমানবন্দরে তিনটি বিমান এদিন অবতরণ করতে পারেনি। কলকাতা, মুম্বই ও পুণে থেকে হায়দরাবাদমুখী ইন্ডিগোর ফ্লাইটগুলোকে নিরাপত্তার স্বার্থে বিজয়ওয়াড়ায় নামানো হয়। বিমানবন্দর কর্তৃপক্ষ যাত্রীদের ফ্লাইটের আপডেট নিয়মিত চেক করার পাশাপাশি রাস্তায় যানজটের জন্য আগেভাগে রওনা দেওয়ার অনুরোধ জানিয়েছে। আবহাওয়া দফতর জানিয়েছে, আগামী কয়েক ঘণ্টায় আরও বৃষ্টিপাতের সম্ভাবনা রয়েছে। তাই রাজ্যজুড়ে জারি হয়েছে সতর্কতা।